Dette fordi Malta er i en svært sårbar situasjon nå, sier statssekretær Pål K. Lønseth (Ap) i Justisdepartementet til NTB. – I tillegg har så å si alle som kommer til Malta et behov for internasjonal beskyttelse, i motsetning til Italia, der situasjonen er i andre enden av skalaen, sier Lønseth videre. Undergraver Han peker på at Malta er en svært liten stat som har et stort behov for hjelp med flyktningsituasjonen. – Dersom ikke Malta hjelpes med å ta hånd om reelle flyktninger, vil det betydelig undergrave hele Europas evne til å ta seg av personer som har behov for beskyttelse, sier Lønseth. De til sammen opptil 90 flyktningene skal plukkes ut i samråd med FNs høykommissær for flyktninger (UNHCR) og lokale myndigheter. Utelukker ikke flere På spørsmål om det er aktuelt for Norge å ta imot flere flyktninger, svarer Lønseth: – Vi følger situasjonen i Nord-Afrika tett og over lang tid. Vi kan ikke utelukke at Norge tar imot flere. Men det vil i så fall bli fra Nord-Afrika, ikke flyktninger som har tatt seg til Europa. Alle som blir tatt til Norge, har flyktet fra Libya, og blant dem vil det trolig være personer fra Eritrea og Somalia, får NTB opplyst. Kritisk EU har anmodet alle Schengen-land om å hjelpe Malta, og Lønseth var før vedtaket torsdag i kontakt med EUs innenrikskommissær Cecilia Malmström. Han snakket også med Maltas innenriksminister om saken. Amnesty International var kritisk til Norges bidrag da kunngjøringen om de første 60 flyktningene kom nylig. – Det beste jeg kan si om det, er at det er en begynnelse, men jeg synes det er en veldig dårlig begynnelse. Vi burde ha tatt mange, mange flere. Dette er rett og slett trist, sa generalsekretær John Peder Egenæs i Amnesty International Norge da.